CELEX: 32014D0844
Language: sk
Date: 2014-11-26 00:00:00
Title: 2014/844/EÚ, Euratom: Vykonávacie rozhodnutie Komisie z  26. novembra 2014 , ktorým sa Malte povoľuje používať určité približné odhady na výpočet základu vlastných zdrojov založených na DPH [oznámené pod číslom C(2014) 8925]

28.11.2014   
            
            
               SK
            
            
               Úradný vestník Európskej únie
            
            
               L 343/33
            
         VYKONÁVACIE ROZHODNUTIE KOMISIE
   z 26. novembra 2014,
   ktorým sa Malte povoľuje používať určité približné odhady na výpočet základu vlastných zdrojov založených na DPH
   
      
         [oznámené pod číslom C(2014) 8925]
      
   
   (Iba anglické a maltské znenie je autentické)
   
      (2014/844/EÚ, Euratom)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
   keďže:
   
               (1)
            
            
               Podľa článku 387 smernice Rady 2006/112/ES (2) môže Malta v súlade s podmienkami, ktoré sa v tomto členskom štáte uplatňovali k dátumu jeho pristúpenia, naďalej oslobodzovať od dane transakcie uvedené v bodoch 8 a 10 časti B prílohy X k tejto smernici, pokiaľ sa rovnaké oslobodenie od dane uplatňuje v jednom z členských štátov, ktoré boli členmi Spoločenstva k 30. aprílu 2004; tieto transakcie je potrebné zohľadniť pri stanovení základu vlastných zdrojov založených na DPH.
            
         
               (2)
            
            
               Vo svojej odpovedi z 29. apríla 2014 na list Komisie zo 4. februára 2014 o zjednodušení inšpekcií vlastných zdrojov založených na DPH (3) Malta požiadala Komisiu o povolenie používať na rozpočtové roky 2014 až 2020 pevne stanovený percentuálny podiel medzizákladu na výpočet základu vlastných zdrojov založených na DPH, pokiaľ ide o transakcie uvedené v bodoch 8 a 10 časti B prílohy X k smernici 2006/112/ES. Malta ukázala, že historický percentuálny podiel zostal v priebehu času stabilný. Malte by sa preto malo povoliť vypočítať základ vlastných zdrojov založených na DPH použitím pevného percentuálneho podielu v súlade s listom, ktorý poslala Komisia.
            
         
               (3)
            
            
               Z dôvodu transparentnosti a právnej istoty je vhodné platnosť povolenia časovo obmedziť,
            
         PRIJALA TOTO ROZHODNUTIE:
   Článok 1
   Na účely výpočtu základu vlastných zdrojov založených na DPH sa Malte od 1. januára 2014 do 31. decembra 2020 povoľuje používať 0,40 % medzizákladu, pokiaľ ide o transakcie uvedené v bode 8 časti B prílohy X (dodanie vody) k smernici 2006/112/ES.
   Článok 2
   Na účely výpočtu základu vlastných zdrojov založených na DPH sa Malte od 1. januára 2014 do 31. decembra 2020 povoľuje používať 1,06 % medzizákladu, pokiaľ ide o transakcie uvedené v bode 10 časti B prílohy X (preprava osôb) k smernici 2006/112/ES.
   Článok 3
   Toto rozhodnutie je určené Maltskej republike.
   
      V Bruseli 26. novembra 2014
      
         
            Za Komisiu
         
         Kristalina GEORGIEVA
         
            podpredsedníčka
         
      
   
   
      (1)  Ú. v. ES L 155, 7.6.1989, s. 9.
   
      (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
   
      (3)  Ares(2014) 261226.